Vermiste Eskom-vrou se liggaam in kantoor gevindThembi Lucia Yende. Foto: Verskaf Die liggaam van die Oos-Randse Eskom-vrouewerker is twee weke nadat sy vermis geraak het in ŉ kantoor by haar werkplek gevind. Kapt. Kay Makhubele, provinsiale polisiewoordvoerder van Gauteng, het by navraag aan Maroela Media bevestig die liggaam van Thembisile (Thembi) Lucia Yende (29) is Maandag gevind. Maroela Media het vroeër berig Yende is op 17 Mei deur haar ma as vermis aangemeld nadat sy die dag nie van haar werk af teruggekeer het nie. “Thembi werk vir Eskom in Springs. Sy is die laaste keer deur haar vriend, met wie sy ŉ verhouding het, by haar blyplek in Tsakane gesien toe sy werk toe is,” het sers. Harry Manaka, ŉ plaaslike polisiewoordvoerder, kort ná haar verdwyning gesê. Manaka het gesê die Eskom-voertuig waarmee Thembi gery het, is op 18 Mei by die Peter Botha-substasie in Springs opgespoor. Die voertuig was gesluit, daar was geen teken van Thembi nie en haar selfoon was afgeskakel. “Volgens Eskom het Thembi nie die dag vir werk aangemeld nie, maar die opsporingstoestel dui aan dat die voertuig langer as 12 uur by die substasie geparkeer was.” Dit het intussen aan die lig gekom dat die kringtelevisiekamerastelsel by die substasie glo die dag afgeskakel was. Eskom het aangedui hulle ondersoek die rede hiervoor. Die polisie het ŉ vermistepersoonsaak ondersoek en talle leidrade, asook fopoproepe wat op lospryse aangedring het, opgevolg. Eskom het die polisie in hul ondersoek bygestaan. “Die polisie is Maandag na die substasie ontbied waar ŉ kantoor, wat nie gebruik is nie, aan beamptes uitgewys is waaruit ŉ vreemde reuk gekom het,” het Makhubele gesê. “Die polisie moes die deur afbreek, want dit was gesluit, en het daarna op die vermiste vrou se liggaam afgekom.” Makhubele het gesê die oorsaak van die vrou se dood is nie dadelik bekend nie en sal deur ŉ nadoodse ondersoek bepaal word. In die stadium doen die polisie ŉ geregtelike doodsondersoek. Sou vuilspel vermoed word, kan dit verander na ŉ saak van moord. Eskom het by navraag aan Maroela Media gesê die kragvoorsiener is hartseer om van Thembi se dood te verneem. “Eskom werk nou saam met die polisie en haar familie om die omstandighede rondom haar dood vas te stel,” het Elsie Pule, groepshoof van menslike hulpbronne, gesê. Pule het gesê Eskom sal haar familie met berading en “op enige ander moontlike manier” bystaan. Pule het namens Eskom hul innige meegevoel aan die Yende-familie betuig. “Ons bid dat haar siel in vrede sal rus en dat God haar familie, kollegas en vriende krag in hierdie moeilike tyd gee.”